สปสช. นำระบบพิสูจน์ตัวตน แบบออนไลน์ ดูแลผู้ติดเชื้อโควิด-19 ในระบบดูแลที่บ้านหรือที่ชุมชน
ทพ.อรรถพร ลิ้มปัญญาเลิศ รองเลขาธิการสำนักงานหลักประกันสุขภาพแห่งชาติ (สปสช.) ในฐานะโฆษก สปสช. กล่าวว่า ระบบการดูแลผู้ป่วยโควิด-19 ที่บ้านและในชุมชน (Home Isolation : HI และ Community Isolation : CI) เป็นกลไกที่สำคัญในการดูแลผู้ติดเชื้อโควิด-19 กลุ่มที่ไม่มีอาการหรือมีอาการไม่มากในช่วงเวลานี้ แต่ด้วยผู้ติดเชื้อโควิด-19 ที่มีจำนวนมาก ที่เป็นผลจากประชาชนเข้าถึงบริการตรวจคัดกรองมาขึ้นจากการตรวจเชิงรุก จำเป็นต้องมีระบบที่เป็นการช่วยอำนวยความสะดวกในการรับบริการของผู้ติดเชื้อโควิด-19 และการให้บริการของหน่วยบริการ โดยลดขั้นตอนต่างๆ ที่ยุ่งยาก สปสช. จึงพัฒนาโดยนำ ระบบพิสูจน์ตัวตนเพื่อยืนยันเข้ารับบริการ มาใช้ในการบริการผู้ติดเชื้อโควิด-19 ที่กักตัวใน HI หรือ CI เพื่อได้รับการจับคู่ดูแลกับหน่วยบริการ ได้แก่ คลินิก ศูนย์บริการสาธารณสุข หรือโรงพยาบาลนั้น ทางเจ้าหน้าที่ของหน่วยบริการจะโทรไปถามเพื่อสอบถามและให้ยืนยันตัวตนก่อนการเข้ารับบริการ ซึ่งจะเป็นการยืนยันตัวตนแบบออนไลน์ โดยมีขั้นตอนคือ กรณีมีโทรศัพท์มือถือแบบสมาร์ทโฟน เปิดแอปพลิเคชัน LINE เพิ่มเพื่อน @nhso เพิ่มเพื่อนได้แล้วให้เข้าไปแชท โดยกดเมนู ขอรหัสเข้ารับบริการ จากนั้นใส่ข้อมูลเลขบัตรประชาชนและเบอร์โทรศัพท์ กดถัดไป จากนั้นกดขอรหัสเข้ารับบริการ และเปิดกล้องเพื่อสแกน QR Code ที่ท่านจะได้จากสถานพยาบาลที่ดูแล หรือเลือกรูปภาพ QR Code ที่ได้จากหน่วยบริการ กรณีสแกนไม่ได้ให้กรอกรหัสหน่วยบริการที่ท่านจะได้จากหน่วยบริการ หน้าจอจะขึ้นข้อความการเข้ารับบริการของหน่วยบริการที่ให้บริการประชาชนอยู่ในขณะนั้น พร้อมกับรหัสการให้บริการ จะถือว่าได้ยืนยันตัวตนการใช้บริการแล้วสามารถใช้โทรศัพท์มือถือแบบสมาร์ทโฟนเครื่องเดียวกัน เพิ่มบุคคลในครอบครัวได้หลายคน โดยกดเพิ่มบุคคลอื่นและกรอกเลขบัตรประชาชนของบุคคลในครอบครัวและทำตามขั้นตอนอีกครั้ง ก็จะได้รหัสการให้บริการ ซึ่งถือได้ว่าได้ยืนยันตัวตนการให้บริการแล้วกรณีไม่มีโทรศัพท์มือถือแบบสมาร์ทโฟน  หากสามารถถ่ายภาพท่านพร้อมบัตรประชาชนให้ถ่ายเก็บไว้ พร้อมกับแจ้งหมายเลขบัตรประชาชน เบอร์โทรของท่าน ส่งให้เจ้าหน้าที่ของหน่วยบริการที่ดูแลท่าน หลังจากนั้น เจ้าหน้าที่จะขอรหัสการใช้บริการ หรือระบบพิสูจน์ตัวตนเพื่อยืนยันเข้ารับบริการ จากระบบของ สปสช.เอง และบันทึกหมายเลขบัตรประชาชน เบอร์โทร แนบภาพถ่ายในระบบ (หากมี) พร้อมกับรับรองการใช้บริการให้ท่านเอง เมื่อยืนยันตัวตนการใช้บริการแล้ว ท่านก็จะเข้าสู่ระบบการดูแลที่บ้าน (Home Isolation) หรือที่ชุมชน (Community Isolation) ทางหน่วยบริการจะมีการติดตามอาการ ให้บริการส่งยา ส่งอาหาร เอกซเรย์ ส่งอุปกรณ์ผู้ป่วย อาทิ ที่วัดไข้ เครื่องวัดค่าออกซิเจน เป็นต้น และการตรวจ RT-PCR การส่งต่อไปรักษาต่อในโรงพยาบาลกรณีอาการเปลี่ยนแปลง ระบบนี้จะช่วยสนับสนุนการทำงานของหน่วยบริการ ทำให้การดูแลผู้ติดเชื้อโควิด-19 มีความสะดวกและรวดเร็วขึ้น